**Informatīvais ziņojums**

**“Par valstij dividendēs izmaksājamo**

**valsts akciju sabiedrības “Ceļu satiksmes drošības direkcija”**

**peļņas daļu par 2016. gadu”**

**Ievads**

Saskaņā ar Publiskas personas kapitāla daļu un kapitālsabiedrību pārvaldības likuma (turpmāk – Kapitālsabiedrību pārvaldības likums) 28.panta ceturto daļu un pamatojoties uz Ministru kabineta 2015.gada 22.decembra noteikumu Nr. 806 “Kārtība, kādā valsts kapitālsabiedrības un publiski privātās kapitālsabiedrības, kurās valsts ir dalībnieks (akcionārs), prognozē un nosaka dividendēs izmaksājamo peļņas daļu un veic maksājumus valsts budžetā par valsts kapitāla izmantošanu” (turpmāk-noteikumi Nr.806) 14.punktu Pārresoru koordinācijas centrs (turpmāk – PKC) kā koordinācijas institūcija iesniedz Ministru kabinetam (turpmāk – MK) informatīvo ziņojumu “Par valstij dividendēs izmaksājamo valsts akciju sabiedrības “Ceļu satiksmes drošības direkcija” peļņas daļu par 2016.gadu” (turpmāk – Informatīvais ziņojums).

Satiksmes ministrija (turpmāk – SM) kā valsts akciju sabiedrības “Ceļu satiksmes drošības direkcija” (turpmāk – CSDD) kapitāla daļu turētāja 2017.gada 26.jūlijā ar pavadvēstuli Nr.03-04/2322 iesniedza PKC tālākai virzībai MK rīkojumu projektu “Par valstij dividendēs izmaksājamo valsts akciju sabiedrības Ceļu satiksmes drošības direkcija” peļņas daļu par 2016. gadu” (turpmāk – SM rīkojuma projekts) un tā anotāciju. SM rīkojuma projektā tika piedāvāts noteikt, ka saskaņā ar noteikumu Nr.806 11.2.4.apakšpunktu CSDD nav jāmaksā valsts budžetā dividendes no tīrās peļņas par 2016.gadu. SM kā CSDD kapitāla daļu turētājai nodrošināt, ka 85% no peļņas jeb 2 546 449 EUR tiek novirzīti stacionāro fotoradaru iegādei, bet 15% no peļņas tiek novirzīti CSDD attīstībai.

Par SM rīkojuma projektu un anotāciju FM un PKC ir sniegusi šādus atzinumus.

FM 2017.gada 17.jūlija atzinumā Nr.A-SM-9/5587 norāda, ka neiebilst pret jautājuma izskatīšanu MK.

PKC savā 2017.gada 12.jūlija atzinumā Nr.1.2-5.1/58 norādīja, ka neatbalsta SM priekšlikumu par CSDD 2016.gada tīrās peļņas 85% apmērā (2 546 449 EUR) novirzīšanu stacionāro fotoradaru iegādei, bet iesaka novirzīt peļņas daļu tikai nepieciešamajā apjomā, kas saskaņā ar MK 2016.gada 14.novembra rīkojumu Nr.678 “Par konceptuālo ziņojumu “Par valsts akciju sabiedrības “Ceļu satiksmes drošības direkcija” uzstādīto stacionāro fotoradaru darbības rezultātiem, priekšlikumiem par tehnisko līdzekļu (fotoiekārtu vai videoiekārtu) turpmāko izmantošanu un fotoradaru iegādes, uzstādīšanas un darbības nodrošināšanas finansēšanu” 2017.gadā ir 1 440 878 EUR. Pārējo peļņas daļu no 85% jeb 1 105 571 EUR būtu jāparedz izmaksāt dividendēs. PKC savā atzinumā vērsa uzmanību, ka visas peļņas novirzīšana stacionāro fotoradaru iegādei izveidos CSDD uzkrājumu vairāk kā 1 miljona EUR apmērā, kam 2017.gadā nebūs pielietojuma (pieņemot, ka radaru iegādes apjoms pa gadiem paliek plānotajā līmenī, tas ir, 20 fotoradari 2017.gadā), tādēļ 2018.gadā plānotajai fotoradaru iegādei aicinām izvērtēt citu iespējamo finansēšanas avotu piesaisti 2018.gadā (2017.gada peļņa un kredītiestāžu aizdevums), neveidojot 2017.gadā papildus naudas līdzekļu uzkrājumus. Vienlaikus PKC norādīja, ka MK ir iespēja pieņemt lēmumu par lielāka stacionāro fotoradaru skaita iegādi 2017.gadā, novirzot visu pieejamo finansējumu 85% procentu apmērā no 2016.gada peļņas šim mērķim, tādā veidā atslogojot 2018.gada plānoto ieguldījumu naudas plūsmu. Šāda priekšlikuma gadījumā PKC varētu atbalstīt CSDD 2016.gada peļņas saglabāšanu kapitālsabiedrības rīcībā pilnā apmērā. Tāpat PKC norādīja, ka SM rīkojuma projektā norādītais pamatojums ar atsauci uz noteikumu Nr.806 11.2.3.apakšpunktu “dividenžu izmaksa prognozētajā apmērā var radīt draudus kapitālsabiedrības finanšu stabilitātei;” nav atbilstošs. Gada pārskata finanšu rādītāju analīze ļauj secināt, ka CSDD ir stabila finanšu situācija, kas neprasa papildus finanšu līdzekļu piesaisti. PKC lūdza SM rīkojuma projektā iekļaut sniegtajam pamatojumam atbilstošu atsauci.

Kapitālsabiedrību pārvaldības likuma 28.panta ceturtajā daļā noteikts, ka, ja PKC kā koordinācijas institūcija ar FM un valsts kapitāla daļu turētāju nevienojas par prognozējamo peļņas daļu, kas izmaksājama dividendēs, un dividendēs izmaksājamo peļņas daļu, koordinācijas institūcija sagatavo informatīvo ziņojumu MK, kas pieņem valsts kapitāla daļu turētājam saistošu lēmumu. Savukārt noteikumu Nr.806 14.punktā noteikts, ka, ja valsts kapitāla daļu turētājs šo noteikumu 13. punktā minētajā termiņā nevienojas ar FM un koordinācijas institūciju par tā iesniegto priekšlikumu, koordinācijas institūcija atbilstoši Kapitālsabiedrību pārvaldības likumā noteiktajam iesniedz MK informatīvo ziņojumu un attiecīgu MK rīkojuma projektu. MK pieņemtais lēmums ir saistošs valsts kapitāla daļu turētājam. Gadījumos, kad noteikumu Nr.806 noteikto nosacījumu izpilde būtu pretrunā ar valsts interesēm vai labas pārvaldības principiem, MK var pieņemt lēmumu par mazāku dividendēs izmaksājamās peļņas daļu, lēmuma pieņemšanā ievērojot [Kapitālsabiedrību pārvaldības likuma](http://likumi.lv/ta/id/269907-publiskas-personas-kapitala-dalu-un-kapitalsabiedribu-parvaldibas-likums) [28.pantā](http://likumi.lv/ta/id/269907-publiskas-personas-kapitala-dalu-un-kapitalsabiedribu-parvaldibas-likums#p28) noteikto kārtību.

Par PKC sagatavoto rīkojuma projektu un anotāciju ir saņemti šādi atzinumi:

FM 2017.gada 23.augusta atzinumā Nr.A-PKC-9/6296 norādījusi, ka atbalsta PKC sagatavoto projektu tālāko virzību, vienlaikus izsakot iebildumus. FM iebildumos norādīts, ka Iekšlietu ministrija ir sagatavojusi Ministru kabineta rīkojuma projektu "Grozījumi Ministru kabineta 2014. gada 29.jūlija rīkojumā Nr.382 "Par Iekšlietu ministrijas ilgtermiņa saistībām ceļu satiksmes pārkāpumu fiksēšanas tehnisko līdzekļu (fotoradaru) darbības nodrošināšanai"", VSS-675 (atkārtotai saskaņošanai iesaistītājam institūcijām nosūtīts 2017.gada 8.augustā), kura anotācijas III sadaļas 6.punktā ir norādītas precizētās plānotās fotoradaru iegādes un uzstādīšanas izmaksas – **2017.gadā 1 461 389 *euro***un **2018.gadā 2 933 259 *euro***, kas ir lielākas nekā tās, kas tika apstiprinātas ar Ministru kabineta 2016.gada 14.novembra rīkojumu Nr.678. Līdz ar to valsts akciju sabiedrības "Ceļu satiksmes drošības direkcija" 2016.gada peļņas daļa, kuru ir paredzēts novirzīt fotoradaru iegādei, būtu precizējama.

SM 2017.gada 25.augusta atzinumā Nr.03-03/2014 norādīts, ka neatbalsta PKC sagatavoto projektu turpmāko virzību izsakot šādu iebildumu:

MK rīkojuma projekta 2.punkts ietver priekšlikumu noteikt, ka 15 % jeb 449 373 *euro* no CSDD 2016.gada peļņas tiek novirzīti CSDD attīstībai, 1 993 648 *euro* tiek novirzīti stacionāro fotoradaru iegādei, bet peļņas daļa 552 801 *euro* apmērā tiek iemaksāta valsts budžetā. Minētais ir pretrunā ar sākotnēji izstrādāto SM MK rīkojuma projektu. SM iesniegtajā rīkojuma projekta anotācijā ir skaidrots, ka ar MK 2013.gada 13.augusta protokollēmumu (protokols nr.44 155.§) ir pieņemts zināšanai Informatīvais ziņojums “Par pārkāpumu fiksēšanas tehnisko līdzekļu (fotoradaru) ieviešanu”, kur noteikts, ka 2013., 2014., 2015., 2016. un 2017.gadā Ministru kabinets, lemjot par CSDD dividenžu izmantošanu, lems par samazināta apjoma dividenžu ieskaitīšanu valsts budžetā. Ar Ministru kabineta 2016.gada 14.novembra rīkojumu Nr. 678 “Par konceptuālo ziņojumu “Par valsts akciju sabiedrības “Ceļu satiksmes drošības direkcija” uzstādīto stacionāro fotoradaru darbības rezultātiem, priekšlikumiem par tehnisko līdzekļu (fotoiekārtu vai videoiekārtu) turpmāko izmantošanu un fotoradaru iegādes, uzstādīšanas un darbības nodrošināšanas finansēšanu” ir atbalstīts fotoradaru ieviešanas risinājuma 2.variants – pagarināt fotoradaru ieviešanas termiņu, izdevumus sedzot tikai no CSDD dividendēm (ieviest 100 fotoradarus 4 kārtās šādos termiņos: (1.kārta - 16 (realizēta 2015.gadā), 2.kārta - 24 (tiek realizēta 2016.gada laikā), 3.kārta - 20 (2017.gadā), 4.kārta - 40 (2018.gadā)). Atbalstītais risinājums paredz fotoradaru iegādes finansēšanai 2017.gadā novirzīt 2 212 500 *euro* no CSDD 2016.gada peļņas, bet 2018.gada - 1 397 793 *euro* no CSDD 2017.gada peļņas.

SM atzinumā norādīts, ka tā vērš uzmanību uz to, ka CSDD 2018.gadā nevarēs nodrošināt stacionāro fotoradaru uzstādīšanas 4.kārtas realizāciju, ja tās rīcībā netiks atstāti visi finanšu līdzekļi (2 546 449 euro) no 2016.gadā gūtās peļņas, ko saskaņā ar normatīvajiem aktiem ir jāieskaita valsts budžetā. Tas saistīts ar to, ka CSDD sākotnēji plānotā peļņa 2017.gadā 1 996 847 *euro* apmērā pēc pašreizējām prognozēm varētu netikt gūta. Peļņas samazinājuma rezultātā 2018.gadā finanšu līdzekļi no 2017.gada peļņas, kas var tikt novirzīti fotoradaru iegādei, veidotu aptuveni 1 092 800 *euro,* nevis sākotnēji plānotos 1 397 793 *euro*, tādējādi radot finanšu līdzekļu iztrūkumu fotoradaru iegādei aptuveni 305 000 *euro* apmērā. Papildus iepriekš minētajam, ir palielinājušās izmaksas 3. un 4.kārtas fotoradaru uzstādīšanas vietu un komunikāciju izbūvei kopsummā par 72 000 *euro*. Tādejādi kopējais finanšu līdzekļu iztrūkums, salīdzinot ar sākotnēji plānoto, jau sastādīs aptuveni 377 000 *euro*, ko paredzēts daļēji kompensēt ar fotoradaru iegādei novirzāmās CSDD 2016.gada peļņas daļas palielinājumu. Tāpēc SM norādīja, ka, lai nodrošinātu visu 100 fotoradaru uzstādīšanu līdz 2018.gada beigām. Ievērojot minēto, SM izteica **priekšlikumu – visu dividendēs izmaksājamo peļņas daļu par 2016.gada pārskata gadu 2 546 449 *euro* apmērā novirzīt fotoradaru ieviešanas 3. un 4.kārtas īstenošanai. Ņemot vērā to, ka dividendēs izmaksājamās peļņas daļas par 2016.gada pārskata gadu atstāšana CSDD rīcībā ir paredzēta fotoradaru iegādei un uzstādīšanai nevis CSDD komercdarbības atbalstam, nav konstatējamas komercdarbības atbalstu raksturojošās pazīmes.** Tādejādi, SM ieskatā ir konstatējami Ministru kabineta 2015.gada 22.decembra noteikumu Nr.806 11.2.3. un 11.2.4.apakšpunktā minētie apstākļi, kad ir nepieciešams turpināt pildīt ar Ministru kabineta lēmumu apstiprināto stacionāro fotoradaru uzstādīšanas plānu, bet tā realizācija, neatstājot sabiedrības rīcībā noteiktu daļu no peļņas, apdraudētu sabiedrības finanšu stabilitāti nākotnē.

PKC daļēji piekrīt SM atzinumā norādītajam un, ņemot vērā SM norādīto precizēto summu fotoradaru uzstādīšanai un plānoto CSDD 2017.gada peļņas apjomu, sagatavoja ieteikumu 2016.gada peļņas sadalei.

**Valsts akciju sabiedrība “Ceļu satiksmes drošības direkcija”**

SM rīkojuma projekta anotācijā ir norādījusi šādu informāciju:

1. Saskaņā ar Kapitālsabiedrību pārvaldības likuma 57.pantu CSDD darbības stratēģija 2015. – 2017.gadam tika apstiprināta ārkārtas akcionāra sapulcē 2015.gada 20.februārī (protokols Nr.1, lēmums Nr.1.1), kur paredzēts dividendēs izmaksājamo peļņas daļu (70% no peļņas) novirzīt fotoradaru iegādei. Atbilstoši noteikumu Nr.806 5.punktam, MK pēc valsts kapitāla daļu turētāja pamatota priekšlikuma ar MK rīkojumu var atļaut noteikt kapitālsabiedrības stratēģijā atšķirīgu prognozējamo dividendēs izmaksājamo peļņas daļu (procentos no prognozētās tīrās peļņas), nekā tas norādīts noteikumu Nr.806 3. punktā vai citos tiesību aktos.
2. CSDD 2016.gada pārskata perioda peļņa pēc nodokļiem ir 2 995 822 EUR. Saskaņā ar likuma “Par valsts budžetu 2017.gadam” 43.pantu minimālā dividendēs izmaksājamā peļņas daļa par 2016. pārskata gadu kapitālsabiedrībai ir 85 % no pārskata perioda peļņas. Valsts kasē par 2016.gadu būtu jāieskaita dividendes 2 546 449 EUR apmērā.

3. SM izsaka priekšlikumu, kuru ietvēra SM sagatavotajā rīkojuma projektā, ka CSDD nav jāmaksā dividendes no tīrās peļņas par 2016.gadu, un SM kā CSDD kapitāla daļu turētājai jānodrošina, ka 2 546 449 EUR tiek novirzīti stacionāro fotoradaru iegādei, bet atlikusī peļņas daļa 15 % apmērā izlietojama CSDD attīstībai. Ar MK 2013.gada 13.augusta protokollēmumu (protokols nr.44 155.§) ir pieņemts zināšanai informatīvais ziņojums “Par pārkāpumu fiksēšanas tehnisko līdzekļu (fotoradaru) ieviešanu”, kur noteikts, ka 2013., 2014., 2015., 2016. un 2017.gadā MK, lemjot par CSDD dividenžu izmantošanu, pieņem lēmumu par samazināta apjoma dividenžu ieskaitīšanu valsts budžetā.

4. Ar MK 2016.gada 14.novembra rīkojumu Nr. 678 “Par konceptuālo ziņojumu “Par valsts akciju sabiedrības “Ceļu satiksmes drošības direkcija” uzstādīto stacionāro fotoradaru darbības rezultātiem, priekšlikumiem par tehnisko līdzekļu (fotoiekārtu vai videoiekārtu) turpmāko izmantošanu un fotoradaru iegādes, uzstādīšanas un darbības nodrošināšanas finansēšanu” ir atbalstīts fotoradaru ieviešanas risinājuma 2.variants - pagarināt fotoradaru ieviešanas termiņu, izdevumus sedzot tikai no CSDD dividendēm (prognozētais apjoms, proti, ieviest 100 fotoradarus 4 kārtās šādos termiņos: (1.kārta - 16 (realizēta 2015.gadā), 2.kārta - 24 (tiek realizēta 2016.gada laikā), 3.kārta - 20 (2017.gadā), 4.kārta - 40 (2018.gadā). Minētais MK rīkojums balstīts uz Iekšlietu ministrijas sagatavoto Konceptuālo ziņojumu, kurā jau tika paredzēta visu CSDD valsts budžetā maksājamo dividenžu par 2016.gadu novirzīšana fotoradaru ieviešanas plāna īstenošanai.

1. SM izteica priekšlikumu, ka MK ar rīkojumu nosaka, ka CSDD nav jāmaksā dividendes no tīrās peļņas par 2016.gadu. Nav plānota valsts atbalsta komercdarbībai piešķiršana, jo dividenžu atstāšana sabiedrības rīcībā ir paredzēta tikai fotoradaru piegādei un uzstādīšanai nevis CSDD komercdarbības atbalstam, līdz ar to, nav konstatējamas komercdarbības atbalstu raksturojošās pazīmes. CSDD summu 2 546 449 EUR apmērā novirza stacionāro fotoradaru projekta realizēšanai. No šīs summas:

-728 271 EUR paredzēti 3.kārtas finansēšanai (kopā 3.kārtai nepieciešami 1 440 878 EUR, atlikums no iepriekš novirzītās naudas ir 712 607 EUR);

-1 818 178 EUR paredzēti 4.kārtas (40 fotoradari) daļējai finansēšanai (kopā nepieciešami 2 881 757 EUR).

Lai pilnībā finansētu 4.kārtu CSDD nepieciešamas dividendes arī par 2017.gadu – aptuveni 1,1 milj. EUR apmērā.

**Priekšlikumi**

**Ministru kabineta rīkojuma projektam par valstij dividendēs izmaksājamo peļņas daļu**

Ievērojot to, ka SM noteikumu Nr.806 13. punktā minētajā termiņā nav vienojies ar PKC par SM iesniegto priekšlikumu, kā arī CSDD un SM sniegto papildu informāciju ziņojuma sagatavošanas un saskaņošanas laikā par plānotajiem 2017.gada darbības rezultātiem un izdevumiem radaru uzstādīšanai, PKC kā koordinācijas institūcija atbilstoši Kapitālsabiedrību pārvaldības likumā noteiktajam iesniedz Ministru kabinetā informatīvo ziņojumu un attiecīgu Ministru kabineta rīkojuma projektu.

PKC izteiktais priekšlikums ietverts rīkojuma projektā, ar kuru paredzēts noteikt, ka:

1. Saskaņā ar noteikumu Nr.806 11.2.4.apakšpunktu un 14.punktu noteikt, ka CSDD maksā atšķirīgu dividendēs izmaksājamo peļņas daļu no notīrās peļņas par 2016. gadu (2 995 822 *euro*).

2. SM kā CSDD kapitāla daļu turētājai nodrošināt, ka 15% jeb 449 373 *euro* no CSDD 2016. gada peļņas tiek novirzīti CSDD attīstībai, 2 370 641 *euro* tiek novirzīti stacionāro fotoradaru iegādei, bet atlikusī peļņas daļa 175 808 *euro* apmērā tiek iemaksāta valsts budžetā.

Ministru prezidents M.Kučinskis

Vīza:

Pārresoru koordinācijas centra

vadītājs P.Vilks

06.09.2017 16:39

1930

Dzintra Gasūne

67082921

Dzintra.Gasune@pkc.mk.gov.lv